b'\n_START_ARTICLE_\nEgne merkevarer\n_START_PARAGRAPH_\nEgne merkevarer (EMV) er merkenavn som markedsf\xc3\xb8res av virksomheter (som dagligvareforretninger) i forskjellige bransjer som alternativ til regionale, nasjonale eller internasjonale varemerker. Egne merkevarer blir ofte produsert eller levert av andre selskap enn de som markedsf\xc3\xb8rer dem._NEWLINE_Egne merkevarer er et salgs- og markedsf\xc3\xb8ringsverkt\xc3\xb8y som benyttes i en rekke ulike bransjer fra mat via kosmetikk til web-l\xc3\xb8sninger._NEWLINE_Innen dagligvarer har produktene tradisjonelt prim\xc3\xa6rt v\xc3\xa6rt posisjonert som  lavprisalternativer, slik som NorgesGruppens \xc2\xabFirst Price\xc2\xbb, men det finnes ogs\xc3\xa5 egne merkevarer som konkurrerer p\xc3\xa5 kvalitet, slik som NorgesGruppens \xc2\xabJacobs utvalgte\xc2\xbb. I 2011 sto egne merkevarer for 12,4 prosent av den totale omsetningen i dagligvarehandelen, if\xc3\xb8lge Nielsen Norge._NEWLINE_Billigalternativene i dagligvarebutikkene kan ligne p\xc3\xa5 markedslederen i sin kategori b\xc3\xa5de i farge og utforming, men har gjerne en enklere emballasje. Egne merkevarer som kopierer andre merkevarer kan f\xc3\xb8re til at merkevareprodusentene legger mindre i innovasjon.'